里中康節庵畫墨梅求詩因述本末以示之
作者：趙孟堅
朝代：宋

paragraphs: 逃禪祖花光，得其韻度之清麗。
節庵紹逃禪，得其蕭散之布置。
回觀玉面而鼠鬚，已見工夫較精緻。
雙枝倒作鹿角曲，生意由來端若爾。
所傳正統諒末節，捨此的傳皆僞耳。
僧花工之工則麤，夢良意到工則未。
女中却有鮑夫人，能守師繩不輕墜。
可憐聞名不識面，云有江西陸公濟。
季衡麤醜惡拙祖，弊到雪篷濫觴矣。
所恨二王無巨法，多少東鄰擬西子。
是中有趣豈不傳，要以眼力求其旨。
踢鬚正七萼則三，點眼名椒梢鼠尾。
枝分三疊墨濃淡，花有正背多般蕊。
夫君固已悟筌蹄，重說偈言吾亦贅。
誰家屏障得君畫，更以吾詩跋其底。